ΓΡΑΠΤΗ ΕΡΩΤΗΣΗ E-1030/98

υποβολή: Nikitas Kaklamanis (UPE) προς την Επιτροπή

(6 Απριλίου 1998)

Θέμα: Υποτίμηση της δραχμής

Τους τελευταίους μήνες η Ελληνική κυβέρνηση προσπάθησε με όλους τους μηχανισμούς που διαθέτει να παραπλανήσει συνειδητά τους Έλληνες, διακηρύσσοντας ότι η δραχμή δεν είναι υπερτιμημένη. Εμμέσως, δε, πλην σαφώς, παρότρυνε τους Έλληνες επιχειρηματίες να δανείζονται σε συνάλλαγμα, αφού τα επιτόκια σε δραχμές ήταν πολύ υψηλά. Η Ελληνική κυβέρνηση ισχυρίζετο, εξάλλου, ότι δεν ήταν υποχρεωμένη να εντάξει τη δραχμή στον Μηχανισμό Συναλλαγματικών Ισοτιμιών πριν την ένταξη της Ελλάδας στην ΟΝΕ. Τελικώς, η δραχμή εντάχθηκε στον Μηχανισμό Συναλλαγματικών Ισοτιμιών, αφού πρώτα υποτιμήθηκε κατά 14 %, ενώ μερικές ώρες πριν την υποτίμηση η πληροφορία είχε διαρρεύσει προς συγκεκριμένα άτομα, τα οποία και απεκόμισαν τεράστια κέρδη.

Θα παρακαλούσα να πληροφορηθώ από την Ευρωπαϊκή Επιτροπή:

1. πόσο καιρό νωρίτερα είχαν αρχίσει οι διαπραγματεύσεις της Ευρωπαϊκής Ένωσης και της Ελλάδας για την ένταξη της δραχμής στον Μηχανισμό Συναλλαγματικών Ισοτιμιών;

2. τι μέτρα προτίθεται να λάβει προκειμένου να αποκαλυφθούν οι υπεύθυνοι της διαρροής, λίγες ώρες πριν την υποτίμηση;

3. πώς σκέπτεται να αντιδράσει στις συνεχείς ψευδείς διαβεβαιώσεις της Ελληνικής κυβέρνησης ότι η δραχμή δεν ήταν υποχρεωμένη, πριν την ένταξη στην ΟΝΕ, να μπει στον Μηχανισμό Συναλλαγματικών Ισοτιμιών;

4. πώς αντιδρά στους υπαινιγμούς του Έλληνα Υπουργού Εθνικής Οικονομίας κ. Παπαντωνίου, ο οποίος επέρριψε την ευθύνη για τη διαρροή της είδησης σχετικά με την επερχόμενη υποτίμηση "σε 200 στελέχη της Ευρωπαϊκής Επιτροπής που το γνώριζαν", όπως είπε;

5. πώς τοποθετείται έναντι της εσκεμμένης παραπλάνησης των επιχειρηματικών τάξεων της Ελλάδας, οι οποίοι υπέστησαν τεράστια ζημία, υπακούοντας στα έμμεσα κελεύσματα της Ελληνικής κυβέρνησης για σύναψη δανείων σε συνάλλαγμα;

6. μετά τον καθορισμό των ισοτιμιών των νομισμάτων της "Ζώνης ΕΥΡΩ" (2 Μαΐου 1998), υπάρχει πιθανότητα νέας αλλαγής της ισοτιμίας της δραχμής;

Απάντηση του κ.de Silguy εξ ονόματος της Επιτροπής

(20 Μαΐου 1998)

Με στόχο την αποφυγή αντιδράσεων στις αγορές, οι διαδικασίες σχετικά με τις αποφάσεις που αφορούν τη λειτουργία του Μηχανισμού Συναλλαγματικών Ισοτιμιών (ΜΣΙ) είναι εμπιστευτικές και οι σχετικές πληροφορίες δεν ανακοινώνονται παρά την τελευταία στιγμή, δηλαδή μετά το κλείσιμο των αγορών. Η Επιτροπή παρακολουθεί και ενημερώνει συνεχώς τους σχετικούς φακέλους, έτσι ώστε να είναι σε θέση να ανταποκριθεί ταχύτατα σε τέτοιες καταστάσεις.

Η απόφαση για την ένταξη στον Μηχανισμό Συναλλαγματικών Ισοτιμιών του Ευρωπαϊκού Νομισματικού Συστήματος (ΕΝΣ) ελήφθη από την ελληνική κυβέρνηση. Στις 14 Μαρτίου 1998, οι υπουργοί και οι κυβερνήτες των κεντρικών τραπεζών των κρατών μελών αποφάσισαν τους όρους με τους οποίους εντάχθηκε στο ΜΣΙ η δραχμή από τις 16 Μαρτίου 1998. Οι όροι αυτοί περιλαμβάνουν κεντρική ισοτιμία για τη δραχμή 357 έναντι 1 ECU. Η απόφαση αυτή ήταν αποτέλεσμα κοινής διαδικασίας στην οποία συμμετείχαν η Επιτροπή και το Ευρωπαϊκό Νομισματικό Ίδρυμα (ΕΝΙ) μετά από διαβούλευση με τη Νομισματική Επιτροπή, την ίδια ημέρα, Σάββατο όταν οι αγορές ήταν κλειστές.

Η Επιτροπή θεωρεί ότι το επίπεδο της δραχμής μετά την είσοδό της στο ΜΣΙ είναι σταθερό και οποιεσδήποτε δηλώσεις για περαιτέρω συναλλαγματικές μεταβολές είναι αβάσιμες. Σε σχέση με την είσοδο στο ΜΣΙ, οι ελληνικές αρχές έλαβαν ορισμένα μέτρα, με στόχο την επίτευξη του βασικού στόχου διατήρησης του πληθωρισμού υπό έλεγχο και την επιτάχυνση της διαδικασίας σύγκλισης. Η εφαρμογή του εν λόγω προγράμματος είναι το ίδιο σημαντική με τη συμμετοχή στο ΜΣΙ.

Η Επιτροπή θεωρεί ότι η ένταξη στο ΜΣΙ είναι προϋπόθεση που τίθεται από τη συνθήκη για την τήρηση του αντίστοιχου κριτηρίου.

Η Επιτροπή δεν γνωρίζει να υπάρχουν καταγγελίες για την έλλειψη πληροφοριών σχετικά με τη δραχμή. Συνεπώς, η Επιτροπή δεν σκοπεύει να λάβει οποιοδήποτε μέτρο. Μέσα στην Επιτροπή, μόνο ελάχιστοι υπάλληλοι αναμειγνύονται με τη διαδικασία του ΜΣΙ και γνωρίζουν όλοι την εμπιστευτικότητα του θέματος. Η Επιτροπή δεν γνωρίζει για "εσκεμμένη παραπλάνηση των επιχειρηματικών τάξεων της Ελλάδας". Είναι φανερό, ότι σε περιπτώσεις που εξετάζεται συναλλαγματική μεταβολή, έχει ιδιαίτερη σημασία για την επιτυχία του σχεδίου να διατηρείται η εμπιστευτικότητα ως την τελευταία στιγμή.